Source: http://madari.sk/publikacie/vymena-obyvatelstva-medzi-ceskoslovenskom-a-madarskom-a-menne-zoznamy-madarov-urcenych-na-presidlenie/4
Timestamp: 2020-02-21 22:31:12+00:00
Document Index: 14705361

Matched Legal Cases: ['§ 1', '§ 5', '§ 1', '§ 5', '§ 1', '§ 5']

Menné zoznamy Maďarov, určených na presídlenie do Maďarska
Podľa Dohody o výmene obyvateľstva Československo malo k dispozícii šesť mesiacov na výber Maďarov na presídlenie a odovzdanie ich menných zoznamov maďarskej vláde. Československá vláda deň pred vypršaním termínu, 26. augusta 1946 prostredníctvom svojho delegáta pri Spojeneckej kontrolnej komisii v Budapešti generála Františka Dastycha aj odovzdala maďarskej vláde tri zoznamy Maďarov vybratých na presídlenie z Československa do Maďarska. Prvý zoznam obsahoval mená tých Maďarov, ktorí mali byť presídlení v rámci paritnej výmeny, druhý a tretí zoznam obsahoval mená tých, ktorí mali spáchať trestné činy podľa § 1-4., resp. § 5. nariadenia SNR č. 33/1945, teda mali byť odsunutí ako vojnoví previnilci nad rámec paritnej výmeny obyvateľstva.[24]
Podľa maďarských archívnych prameňov a maďarskej odbornej literatúry počet Maďarov určených na presídlenie na základe V. článku Dohody v rámci paritnej výmeny bol 106 398, počet tzv. veľkých vojnových previnilcov (§ 1-4. nar. SNR) podľa VIII. článku spolu s rodinnými príslušníkmi bol 73 187, a počet tzv. malých vojnových previnilcov (§ 5. nar. SNR) taktiež spolu s rodinnými príslušníkmi 1 927. Československo teda v rámci Dohody o výmene obyvateľstva plánovalo presídliť do Maďarska 181 512 Maďarov,[25] t. j. skoro tretinu maďarského obyvateľstva na Slovensku.[26]
O niečo odlišné údaje uvádzajú slovenské pramene a slovenská odborná literatúra, podľa ktorých počet Maďarov určených na presídlenie na základe V. článku Dohody bol 105 047. Navyše v prípade tých, ktorí boli určení na odsun ako vojnoví previnilci, sa uvádza iba počet hláv rodín: tak počet hláv rodín, ktoré mali byť odsunuté ako veľkí vojnoví previnilci mal byť 23 552, kým počet tých, ktoré mali byť odsunuté ako malí vojnoví previnilci bol 570.[27]
Štatistický prehľad Maďarov určených na presídlenie podľa okresov, zostavený maďarským ministerstvom zahraničných vecí, resp. Maďarskou presídľovacou komisiou ukazuje nasledujúca tabuľka.[28]
Výkaz Maďarov určených na presídlenie z Československa do Maďarska podľa okresov:
Obyvatelia v roku 1930
Určení na presídlenie
Celkovo Z toho Maďari % podľa V. čl. Dohody podľa VIII. čl. Dohody Spolu
§ 1 – 4 § 5
Bratislava mesto a okres 184 993 22 947 12,4 3 677 1 329 – 5 006
Šamorín 35 682 27 030 75,7 7 051 1 543 29 8 623
Dunajská Streda 45 075 39 070 86,7 6 344 10 449 12 16 805
Komárno 66 144 53 154 80,4 12 797 16 580 10 29 387
Galanta 67 698 41 474 61,3 10 099 1 062 48 11 209
Šaľa 51 450 28 431 55,2 6 959 1 547 – 8 506
Nové Zámky 62 740 19 625 31,3 3 309 1 103 27 4 439
Hurbanovo 53 046 36 940 69,6 12 427 3 961 96 16 484
Štúrovo 49 584 39 483 79,6 8 010 6 149 246 14 405
Vráble 35 991 9 208 25,6 887 1 052 25 1 964
Levice 45 032 12 190 27,1 2 545 1 388 46 3 979
Želiezovce 30 754 24 164 78,6 7 227 3 426 – 10 653
Šahy 24 112 16 983 70,4 2 680 3 511 229 6 420
Modrý Kameň 35 786 11 023 30,8 1 433 427 27 1 887
Lučenec 76 918 18 586 24,2 3 228 2 427 – 5 655
Jesenské 33 808 25 195 74,5 2 522 838 82 3 442
Rimavská Sobota 46 465 6 278 13,5 1 341 413 23 1 777
Tornaľa 22 187 17 701 79,8 2 123 3 142 – 5 265
Rožňava 42 904 14 767 34,4 1 103 2 808 397 4 308
Moldava nad Bodvou 31 368 16 737 53,3 3 864 236 35 4 135
Košice mesto a okres 127 950 15 050 11,7 2 832 2 033 372 5 237
Kráľovský Chlmec 32 180 24 514 76,2 3 145 1 266 23 4 434
Veľké Kapušany 18 186 9 185 50,5 795 1 003 99 1 897
Žilina 72 191 456 0,6 – 76 – 76
Levoča 26 753 372 1,4 – 280 – 280
Poprad 27 857 418 1,5 – 281 23 304
Kežmarok 31 880 279 0,9 – 61 2 63
Prešov 64 262 1 130 1,8 – 142 25 167
Piešťany 42 076 212 0,5 – 116 – 116
Brezno 49 387 204 0,4 – 24 – 24
Martin 64 091 271 0,4 – 113 – 113
Považská Bystrica 26 931 12 0,0 – 4 – 4
Trnava 74 023 1 096 1,5 – 178 – 178
Vranov nad Topľou 29 425 105 0,4 – 50 – 50
Nitra 78 548 10 762 13,7 – 324 4 328
Ružomberok 39 043 85 0,2 – 37 – 37
Zlaté Moravce 37 223 3 653 9,8 – 1 241 – 1 241
Zvolen 56 262 333 0,6 – 152 – 152
Topoľčany 63 582 285 0,4 – 75 – 75
Nová Baňa 33 756 146 0,4 – 8 – 8
Banská Bystrica 44 727 489 1,1 – 206 3 209
Sabinov 40 152 230 0,6 – 122 – 122
Sobrance 26 632 323 1,2 – 6 – 6
Spišská Nová Ves 37 203 777 2,1 – 83 37 120
Bardejov 39 593 156 0,4 – 15 5 20
Trenčín 57 241 320 0,6 – 186 – 186
Skalica 33 787 57 0,2 – 8 – 8
Čadca 44 279 18 0,0 – 4 – 4
Gelnica 28 663 395 1,4 – 58 – 58
Kysucké Nové Mesto 31 718 7 0,0 – 4 – 4
Humenné 23 903 109 0,5 – 144 – 144
Giraltovce 18 817 73 0,4 – 8 – 8
Michalovce 50 238 2 856 5,7 – 1 276 – 1 276
Revúca 22 259 2 094 9,4 – 125 1 126
Nové Mesto nad Váhom 43 517 149 0,3 – 83 – 83
Rôzne – – – – 4 1 5
Spolu – – – 106 398 73 187 1 927 181 512
Vyše uvedený štatistický prehľad, ako aj výkaz, ktorý podáva prehľad o počte Maďarov určených na presídlenie z jednotlivých obcí,[29] sa nachádzajú v archívnych spisoch maďarského ministerstva zahraničných vecí a boli zostavené podľa menných zoznamov odovzdaných československou vládou maďarskej vláde 26. augusta 1946. Spomenuté tri zoznamy obsahujú výkaz všetkých Maďarov určených na presídlenie, a to podľa okresov a v rámci nich aj podľa jednotlivých obcí. Popri menách osôb je uvedený rok narodenia, rodinný stav, pomer k hlave rodiny, povolanie a presná adresa. Jednotlivé menné zoznamy sa líšia iba v tom, že kým v prípade osôb určených na presídlenie v rámci paritnej výmeny sa striktne uvádzajú všetky osoby určené na presídlenie, v prípade tzv. vojnových previnilcov sú pomenované iba hlavy rodín, kým rodinní príslušníci sa uvádzajú iba príslušným počtom.
Ukážka 1 – Ukážka menného zoznamu Maďarov určených na presídlenie podľa V. článku Dohody o výmene obyvateľstva
Ukážka 2 – Ukážka menného zoznamu Maďarov určených na presídlenie podľa VIII. článku Dohody o výmene obyvateľstva
Z predbežnej kontroly a porovnania štatistických výkazov a menných zoznamov sa dá usudzovať, že počet Maďarov určených na presídlenie z Československa do Maďarska je ešte o niekoľko tisíc vyšší, ako sa to uvádza v maďarských štatistických výkazoch, archívnych dokumentoch, alebo v odbornej literatúre. Môže sa to vysvetliť tým, že pracovníci maďarského ministerstva zahraničných vecí alebo Maďarskej presídľovacej komisie pri sumarizácii mien a zostavení štatistických výkazov sa dopustili rôznych chýb, čím v prípade viacerých obcí a okresov došlo k uvedeniu nesprávneho, zvyčajne menšieho počtu osôb, ako v skutočnosti bolo určených na presídlenie.
Z menných zoznamov odovzdaných československou vládou súčasne môžeme získať obsiahly obraz aj o tom, ktoré regióny, obce a mestá boli vzaté do úvahy na vysídlenie. Menné zoznamy a vyššie uvedený okresný prehľad prezrádzajú aj to, že – hoci okruh okresov určených na paritnú výmenu sa rozšíril z pätnástich, ktoré boli uvedené v ideovom pláne z mája 1946 o okresy Bratislava, Nové Zámky, Vráble, Modrý Kameň, Lučenec, Rimavská Sobota, Rožňava a Košice a o mestá Bratislava a Košice – prvoradým cieľom aj naďalej zostalo vysídlenie a poslovenčenie Maďarmi obývaných okresov juhozápadného Slovenska. Adekvátne tomu sa pri plánovaní vysídlenia uplatňovali iné zásady na juhozápadnom Slovensku a iné v južných okresoch stredného a východného Slovenska.
Mapa 1 – Plánované presídlenie podľa V. článku dohody o výmene obyvateľstva